google/wiki40b huggingface dataset:
Μπατόν Ρουζ

Ιστορία

Η εγκατάσταση Ευρωπαίων στη περιοχή ξεκίνησε το 1719 ως γαλλικό οχυρό. Η πόλη άλλαξε πολλές φορές ιδιοκτησία, μέχρι που τελικά προσαρτήθηκε στις ΗΠΑ το 1817 και το 1849 έγινε η πρωτεύουσα της Λουιζιάνα. Από το 1860 εδρεύει στη πόλη το Πολιτειακό Πανεπιστήμιο της Λουιζιάνα. Η πόλη παρέμεινε ένα μικρό εμπορικό κέντρο για μεγάλο χρονικό διάστημα. Η πόλη άρχισε να αναπτύσσεται μαζί με την έναρξη της εκμετάλλευσης των πετρελαιοπηγών της Λουιζιάνα και με την ανάπτυξη των σχετικών μεταποιητικών βιομηχανιών. Σήμερα η πόλη αναπτύσσεται ταχύτατα.

Οικονομία

Το Μπατόν Ρουζ είναι κύριο βιομηχανικό, πετροχημικό, ιατρικό και ερευνητικό κέντρο στον Αμερικανικό Νότο. Στην πόλη λειτουργεί, μεταξύ άλλων, ένα από τα μεγαλύτερα διυλιστήρια πετρελαίου του κόσμου. Το λιμάνι του Μπατόν Ρουζ είναι το ένατο μεγαλύτερο στις ΗΠΑ, όσον αφορά το εκτόπισμα των πλοίων και είναι επίσης το πιο μακρινό λιμάνι στα ανάντη του Μισισιπή που δέχεται πλοία μεγέθους Panamax. Εξάγει προϊόντα της ενδοχώρας, όπως ρύζι, βαμβάκι, ξυλεία και, κυρίως, πετρέλαιο.
Νομός Γρεβενών

Γεωγραφία

Μεγάλο μέρος του νομού είναι ορεινή περιοχή και περιστοιχίζεται από τα βουνά Λύγκος στα δυτικά, Χάσια στα νοτιοδυτικά και Βούρινος στα βορειοανατολικά. Ο μεγαλύτερος σε μήκος ποταμός της χώρας, ο Αλιάκμονας διέρχεται μέσα από τον νομό και συγκεκριμένα από το κεντρικό και βορειοανατολικό μέρος του νομού. Η τοπική οικονομία στηρίζεται κυρίως στην γεωργία. Η καλλιέργεια σιταριού και οσπρίων (κύρια ρεβίθι) καταλαμβάνει το μεγαλύτερο μέρος της καλλιεργούμενης γης. Η εκτροφή αμνοεριφίων και η κτηνοτροφία γενικότερα είναι επίσης αναπτυγμένη.
Σημαντική είναι και η συνεισφορά από τον αγροτουρισμό και οικοτουρισμό αλλά και από τη βιομηχανία ξυλείας. Το χιονοδρομικό κέντρο της Βασιλίτσας συγκεντρώνει κάθε χρόνο πλήθος επισκεπτών και είναι μία πηγή ζωής για την τοπική οικονομία. Για πλήρη κατάλογο των πόλεων και οικισμών του νομού δείτε επίσης Διοικητική διαίρεση νομού Γρεβενών.
Φοινίκη Βορείου Ηπείρου

Αρχαία πόλη

Τα ερείπια της αρχαίας πόλης βρίσκονται σε έναν λόφο κοντά στη σύγχρονη πόλη. Σε αυτήν υπογράφτηκε συνθήκη το 205 π.Χ. που τερμάτιζε τον Α΄ Μακεδονικό Πόλεμο.
1768 Απεντσέλλα

Φυσικά χαρακτηριστικά

Η μέση διάμετρος της Απεντσέλλα εκτιμάται σε 20,86 ± 2,3 χιλιόμετρα. O φασματικός τύπος της είναι F (κατά Tholen) ή C (ανθρακούχος, κατά SMASSII), ενώ το γεωμετρικό άλβεδό της είναι 0,0338 ± 0,009 (η επιφάνειά της είναι πιο μαύρη από ένα κομμάτι κάρβουνο). Δεν είναι γνωστό με ποια περίοδο περιστρέφεται η Απεντσέλλα γύρω από τον εαυτό της.
Κρήνη Αγνώ

Η Κρήνη Αγνώ ή της Αγνούς είναι πηγή που βρίσκεται στο Λύκαιο όρος στην Ηλεία. Σύμφωνα με την ελληνική μυθολογία εκεί έπλειναν οι νύμφες τον νεογέννητο Δία. Η πηγή της μυθολογίας ταυτίζεται σήμερα με πηγή που βρίσκεται σε υψόμετρο 1250 μέτρα κι έχει εντοιχισμένη πλάκα.
Πήρε το όνομα της από την νύμφη Αγνώ, και όπως αναφέρει ο Παυσανίας έτρεχε νερο μόνιμα όλο τον χρόνο . Κοντά στην πηγή βρισκόταν ιερό του Δία όπου η είσοδος επιτρεπόταν μόνο στους ιερείς του. Πολύ κοντά βρισκόταν το στάδιο και ο ιππόδρομος που γίνονταν τα Λύκαια.
Χρυσόχειρ

Βίος

Σύμφωνα με τους Bυζαντινούς χρονογράφους, ο Χρυσόχειρ ήταν ανιψιός του Παυλικιανού ηγέτη Καρβέα. Επιπλέον, σύμφωνα με τον Πέτρο τον Σικελό, ήταν "ανιψιός και ο γαμπρός" του Καρβέα, που δείχνει ότι είχε παντρευτεί την πρώτη του ξαδέλφη, μια πρακτική που καταδικαζόταν έντονα από τη Βυζαντινή Εκκλησία. Μετά το αντιπαυλικιανό πογκρόμ που ξεκίνησε το 843 από την αυτοκράτειρα-αντιβασιλέα Θεοδώρα, ο Καρβέας και πολλοί από τους οπαδούς του κατέφυγαν στα μουσουλμανικά συνοριακά εμιράτα και ίδρυσαν ένα ανεξάρτητο πριγκιπάτο με κέντρο την Τεφρική. Από εκεί, ο Καρβέας οδήγησε τους Παυλικιανούς σε διαδοχικές επιδρομές εναντίον του Βυζαντίου στο πλευρό των Μουσουλμάνων, μέχρι το θάνατό του το 863.
Τίποτα δεν είναι γνωστό για τη ζωή του Χρυσόχειρου πριν διαδεχθεί τον θείο του. Όπως και ο Καρβέας, ο Χρυσόχειρ μπορεί στα νιάτα του να είχε υπηρετήσει στον Βυζαντινό στρατό. Αμείλικτος εχθρός του Βυζαντίου, ο Χρυσόχειρος οδήγησε πολλές επιδρομές βαθιά μέσα στην Βυζαντινή επικράτεια, ακόμη και μέχρι τα δυτικά παράλια της Μικράς Ασίας και την περιοχή της Νίκαιας, της Νικομήδειας, και της Εφέσου. Στη τελευταία, ο ίδιος φέρεται να βεβήλωσε την εκκλησία του Αγίου Ιωάννη του Ευαγγελιστή σταβλίζοντας τα άλογά του εκεί.  Ο αυτοκράτορας Βασίλειος Α' ο Μακεδών έστειλε απεσταλμένους  προσφέροντας την ειρήνη το 869/70, αλλά η προσφορά απορρίφθηκε από τον Χρυσόχειρα, ο οποίος φέρεται να απαίτησε ότι ο αυτοκράτορας θα πρέπει πρώτα να εγκαταλείψει το ανατολικό ήμισυ των εδαφών του στη Μικρά Ασία. Είναι πολύ πιθανό ότι η πρεσβεία είχε επικεφαλής τον Πέτρο τον Σικελό, ο οποίος αναφέρει ότι πέρασε εννιά μήνες στην Τεφρική περίπου την ίδια περίοδο, προσπαθώντας να συμφωνήσει την απελευθέρωση υψηλόβαθμων αιχμαλώτων πολέμου. Η υπόθεση αυτή ωστόσο, δεν γίνεται αποδεκτή από όλους τους σύγχρονους μελετητές.
Το 871, ο ίδιος ο αυτοκράτορας Βασίλειος οδήγησε μια επίθεση εναντίον της Τεφρικής, αλλά απέτυχε να καταλάβει την πόλη και αποσύρθηκε. Το 872/3, ο δομέστικος των σχολών Χριστόφορος οδήγησε μια άλλη εκστρατεία, που πέτυχε αποφασιστική νίκη εναντίον των Παυλικιανών στη Μάχη του Βαθύ Ρύακα. Κατά τη διάρκεια της μάχης, ο Χρυσόχειρας σκοτώθηκε από ένα απλό στρατιώτη ονόματι Πουλλάδη. Το κομμένο κεφάλι του στάλθηκε στην Κωνσταντινούπολη, όπου ο Βασίλειος φέρεται να του έριξε με το τόξο του, καρφώνοντας τρία βέλη σε αυτό. Ωστόσο, χρειάστηκαν άλλα έξι χρόνια για να πέσει η ίδια η Τεφρική στα χέρια των Βυζαντινών, βάζοντας τέλος στην ηγεμονία των Παυλικιανών.  Μερικοί σύγχρονοι μελετητές, ωστόσο, χρονολογούν την ήττα και τον θάνατο του Χρυσόχειρα στο ίδιο έτος με την  πτώση της Τεφρικής (δηλαδή το 878/9).
Μεταξύ των σύγχρονων μελετητών θεωρείται γενικά ότι η μνήμη του Χρυσόχειρα επέζησε στο βυζαντινό έπος Διγενής Ακρίτας, με τη μορφή του "Χρυσοβέργη", του μουσουλμάνου παππού του επώνυμου ήρωα.
Το δικαίωμα στο κατούρημα (καμπάνια)

«Το δικαίωμα στο κατούρημα» (The Right To Pee) είναι μία εκστρατεία ενημέρωσης και ευαισθητοποίησης που πραγματοποιείται στη Βομβάη της Ινδίας από την CORO. Σκοπός της είναι να ευαισθητοποιηθεί ο κόσμος για το μεγάλο πρόβλημα που υπάρχει, ιδιαίτερα για τις εργαζόμενες γυναίκες.

Το πρόβλημα

Στην Ινδία, στις περισσότερες περιοχές, μόνο μία στις τρεις δημόσιες τουαλέτες έχει χώρο για γυναίκες. Το πρόβλημα επιτείνεται καθώς σε πολλές από αυτές, ενώ για τους άντρες η πρόσβαση είναι δωρεάν, οι γυναίκες υποχρεώνονται να πληρώσουν, είτε γιατί είναι η πολιτική των τοπικών αρχών είτε γιατί οι υπάλληλοι, παρανόμως, τις υποχρεώνουν να πληρώσουν.
Στα περισσότερα καταστήματα δεν υπάρχουν καν τουαλέτες ή δεν υπάρχουν γυναικείες τουαλέτες ή προορίζονται αποκλειστικά για τους πελάτες. Η ανυπαρξία τουαλετών (δημόσιων ή μέσα στις επιχειρήσεις) επιτείνει το πρόβλημα των βιασμών στην Ινδία, αφού οι γυναίκες, πολλές φορές, αναγκάζονται να πηγαίνουν σε δημόσιους χώρους είτε για τη δική τους ανάγκη είτε των παιδιών τους. Πολλές γυναίκες αναγκάζονται να μην πίνουν νερό κατά τη διάρκεια της εργασίας τους με αποτέλεσμα να δημιουργούνται σοβαρά προβλήματα υγείας λόγω αφυδάτωσης. 
Το Δεκέμβριο του 2014 το ανώτατο Δικαστήριο της Βομβάης εξέδωσε απόφαση με την οποία υποχρεώνει τις τοπικές δημόσιες επιχειρήσεις να εκδώσουν οδηγίες για τη δημιουργία δημόσιων τουαλετών για τις γυναίκες, κοντά σε πολυσύχναστους δρόμους, με καταληκτική ημερομηνία το Μάρτιο του 2015 
Παρόλες τις διαβεβαιώσεις του Brihanmumbai Municipal Corporation δεν έχουν ακόμη προχωρήσει οι εργασίες. Σύμφωνα με την Mumbai Mirror, μέχρι το Φεβρουάριο  του 2016 ούτε μία ρουπία από τα 5 κρορ (50 εκατομμύρια) ρουπίες που είχαν εγκριθεί δεν είχε εκταμιευθεί με κίνδυνο να χαθούν.

Η καμπάνια

Η εκστρατεία ξεκίνησε το 2011 από την CORO, οργάνωση που έχει σαν κύριο σκοπό της τον αλφαβητισμό των κατοίκων των παραγκουπόλεων. Η εκστρατεία  χορηγείται, μεταξύ άλλων, και από τη UNICEF.
 Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Hulk (ταινία, 2003)

Πλοκή

Ο Μπρους Μπάνερ είναι ένας επιστήμονας με τραγικό παρελθόν.Έχασε σε πολύ μικρή ηλικία την μητέρα του και ο πατέρας του συνελήφθη επειδή έκανε παράνομα πειράματα στον εαυτό του. Όταν μια ημέρα κατά λάθος εκτεθεί σε ακτίνες γάμμα θα ανακαλύψει πόσο θυμό και οργή έχει μέσα του για αυτά τα γεγονότα τα οποία αν και τα είδε, δεν τα θυμάται. Παράλληλα όμως, με την έκθεση αυτή σε ακτίνες γάμμα κάθε φορά που θυμώνει πάρα πολύ μεταμορφώνεται σε ένα μεγάλο πράσινο πλάσμα με υπεράνθρωπες δυνάμεις.

Παραγωγή

Τα γυρίσματα ξεκίνησαν στις 18 Μαρτίου 2002 στην Αριζόνα και μετακινήθηκαν στις 19 Απριλίου στο Σαν Φρανσίσκο. Τα γυρίσματα ολοκληρώθηκαν την πρώτη εβδομάδα του Αυγούστου στο Σαν Φρανσίσκο.

Box οffice

Με προϋπολογισμό 150.000.000 δολάρια, η ταινία έκανε άνοιγμα τριημέρου στην 1η θέση με 62,1 εκατομμύρια δολάρια. Οι συνολικές εισπράξεις στο αμερικανικό box office έφτασαν τα 177,234,000 δολάρια και τα 113,183,246 στον υπόλοιπο κόσμο. Παγκοσμίως απέφερε 245 εκατομμύρια δολάρια
Η εαρινή σύναξις των αγροφυλάκων

Πλοκή

Η ιστορία λαμβάνει χώρα στο Θολοποτάμι της Χίου το 1960. Μετά το θάνατο του αγροφύλακα του χωριού, το τοπικό συμβούλιο ζητά από τον αγρονόμο τον διορισμό αντικαταστάτη. Κανείς αγροφύλακας, όμως, δεν δέχεται τη θέση, λόγω της κακής φήμης του χωριού και του πρόσφατου θανάτου του προηγούμενου αγροφύλακα, ο οποίος συνέβη μάλιστα εν ώρα υπηρεσίας. Τελικά η κοινότητα επανέρχεται, προσφέροντας ένα πρόσθετο οικονομικό κίνητρο για τον αγροφύλακα που θα παρέβλεπε τα παραπάνω και θα δεχόταν τη θέση. Μετά την εξέλιξη αυτή αρχίζει να εκδηλώνεται το ενδιαφέρον των αγροφυλάκων και η θέση δεν αργεί να πληρωθεί. Γρήγορα όμως ο αγρονόμος θα αναγκαστεί να αποσύρει τον αγροφύλακα, αφού αδυνατεί να φέρει σε πέρας την αποστολή του, και το ίδιο θα συμβεί και για τους τρεις διαδόχους του. Καθένας από τους τέσσερις αγροφύλακες αντιστοιχεί σε μία εποχή του χρόνου, η οποία ταυτίζεται και με τη χρονική περίοδο κατά την οποία υπηρετεί στο χωριό, καθώς και με το χαρακτηριστικό γνώρισμα-αδυναμία του αντίστοιχου αγροφύλακα (καλοκαίρι-οκνηρία, χειμώνας-χαρτοπαιξία, άνοιξη-έρωτας).

Μουσική επένδυση

Με αφορμή τον συνδυασμό των τεσσάρων αγροφυλάκων με τις τέσσερις εποχές του χρόνου η ταινία πλαισιώνεται με τις «Τέσσερις εποχές» του Αντόνιο Βιβάλντι. Ακούγονται επίσης κομμάτια από τραγούδια του Βασίλη Τσιτσάνη και του Στέλιου Καζαντζίδη.

Διακρίσεις

Η ταινία έχει τιμηθεί με πολλά βραβεία, ανάμεσά τους το ΓΔ κρατικό βραβείο ταινίας μυθοπλασίας μεγάλου μήκους, το κρατικό βραβείο σκηνοθεσίας, το βραβείο Πανελλήνιας Ένωσης Κριτικών Κινηματογράφου και το βραβείο FIPRESCI. Έλαβε επίσης τέσσερα βραβεία στο Φεστιβάλ Βερολίνου, ενώ συμμετείχε και σε πολλά ακόμη διεθνή Φεστιβάλ.
Hellas Sat 4

Ο Hellas Sat 4 ή Saudigeosat1  είναι δορυφόρος επικοινωνιών της ελληνικής εταιρείας δορυφορικών επικοινωνιών Hellas Sat που ανήκει στην Arabsat κατα 99%. Κατασκευάστηκε από την Lockheed Martin και εκτοξεύτηκε στις 05/02/2019 από το Κουρού της Γαλλικής Γουιάνα. Ο δορυφόρος θα παρέχει τις υπηρεσίες του από την τροχιακή θέση της Ελλάδας και της Κύπρου, 39 μοίρες ανατολικά. 
Είναι σχεδιασμένος έτσι ώστε να παρέχει τηλεπικοινωνιακές δυνατότητες, όπως τηλεόραση, διαδίκτυο, τηλεφωνία και ασφαλείς στρατιωτικές επικοινωνίες σε πελάτες στη Μέση Ανατολή, την Αφρική και την Ευρώπη.
Air Albania

Ιστορία

Η προηγούμενη αεροπορική εταιρία της Αλβανίας η  Albanian Airlines κατέστη απηρχαιωμένη όταν η αλβανική κυβέρνηση είχε ανακαλέσει την άδεια λειτουργίας της στις 11 Νοεμβρίου 2011.  
Η Air Albania ιδρύθηκε επίσημα στις 16 Μαΐου 2018 από τις Turkish Airlines, Albcontrol και MDN Investment.
Τιτυός

Ο μύθος

Ο Τιτυός γενεαλογείται είτε ως γιος του Δία και της Ελάρης (κόρης του Ορχομενού ή του Μινύα), είτε, κατά την Οδύσσεια, ως γιος της Γαίας. Κατοικία του Τιτυού κατά τον Όμηρο ήταν η Εύβοια. Ο Τιτυός έλαβε μέρος στη Γιγαντομαχία. Επίσης επιτέθηκε στη Λητώ όταν εκείνη περνούσε από την πόλη που είχε καταλάβει ο Τιτυός, την Πανοπέα της Φωκίδας, για να μεταβεί στους Δελφούς. Στην επίκληση της μητέρας τους προσέτρεξαν τότε ο Απόλλων και η Άρτεμις, που σκότωσαν τον Τιτυό.
Μετά τον θάνατό του, ο πελώριος αυτός Γίγαντας καταδικάστηκε να βρίσκεται τεντωμένος σε μήκος εννέα πλέθρων στον Κάτω Κόσμο και δύο γύπες να τρώνε ακατάπαυστα το ήπαρ του. Ο τάφος του Τιτυού υποτίθεται ότι υπήρχε στην Εύβοια ή στη Βοιωτία.
Κυπριακές βουλευτικές εκλογές 1991

Μετέπειτα εξελίξεις

Στις 30 Μαΐου 1991 υποβλήθηκαν δύο υποψηφιότητες για το αξίωμα του Προέδρου της Βουλής των Αντιπροσώπων, η υποψηφιότητα του Αλέξη Γαλανού, εκ μέρους της κοινοβουλευτικής ομάδας του ΔΗ.ΚΟ., και η υποψηφιότητα του Βάσου Λυσσαρίδη, εκ μέρους της κοινοβουλευτικής ομάδας της Ε.Δ.Ε.Κ.. Η Βουλή ανέδειξε στο αξίωμα του Προέδρου του σώματος για την ΣΤ' Βουλευτική Περίοδο τον Αλέξη Γαλανό, ο οποίος συγκέντρωσε 31 ψήφους υπέρ, ενώ ο ανθυποψήφιός του Βάσος Λυσσαρίδης συγκέντρωσε 25 ψήφους.
Πανελλήνιο πρωτάθλημα ανώμαλου δρόμου ανδρών 1932

Tο Πανελλήνιο πρωτάθλημα ανώμαλου δρόμου ανδρών του 1932 διεξήχθη στη Θεσσαλονίκη με διοργανωτή στον ΣΕΓΑΣ στις 28 Φεβρουαρίου. Προηγήθηκαν μια εβδομάδα νωρίτερα, στις 21 Φεβρουαρίου, τα πρωταθλήματα Νότου και Βορρά, οι καλύτεροι αθλητές από τα οποία προκρίθηκαν για το πανελλήνιο πρωτάθλημα.

To πανελλήνιο πρωτάθλημα

Διεξήχθη στη Θεσσαλονίκη την Κυριακή 28 Φεβρουαρίου. Η εκκίνηση και ο τερματισμός έγιναν στο Στάδιο του Γ.Σ. Ηρακλή σε διαδρομή που χαράκτηκε με ευθύνη του εκπροσώπου του ΣΕΓΑΣ Λωρέντη και του εθνικού προπονητή Όττο Σίμιτσεκ. Αρχικά ως αφετηρία και τερματισμός είχε οριστεί το γυμναστήριο της ΧΑΝΘ, και η διαδρομή είχε οριοθετηθεί από τους τοπικούς αθλητικούς φορείς από ετών για τη διεξαγωγή σχετικών αγώνων ανωμάλου. Όμως, οι Λωρέντης και Σίμιτσεκ τη θεώρησαν ακατάλληλη και μικρής απόστασης και χάραξαν νέα διαδρομή μήκους 9 χλμ, με αφετηρία και τερματισμό το στάδιο Ηρακλή. Τα τοπικά σωματεία διαμαρτυρήθηκαν και ζήτησαν να επεκταθεί κατά δύο χιλιόμετρα η αρχική ώστε να πληρούνται οι προδιαγραφές αλλά τελικά ίσχυσε η γνώμη των υπευθύνων του ΣΕΓΑΣ. Ο αγώνας ανωμάλου δρόμου συνδυάστηκε με το ποδοσφαιρικό παιχνίδι Ηρακλή Θ. - Απόλλωνα Αθηνών για το πρωτάθλημα της Εθνικής κατηγορίας 1931-32, ο οποίος διεξήχθη αμέσως μετά τον τερματισμό των δρομέων.
Νικητής σύλλογος αναδείχθηκε ξανά ο Παναθηναϊκός Α.Ο. Πήραν μέρος αθλητές από Αθήνα, Πειραιά, Θεσσαλονίκη και Βόλο. Είχαν προηγηθεί τα πρωταθλήματα Νότου και Βορρά, οι καλύτεροι των οποίων μετείχαν στο πανελλήνιο.
Ολυμπιακό Κέντρο Αντισφαίρισης Αθήνας

Τεχνικά Χαρακτηριστικά

Αποτελείται συνολικά από 16 γήπεδα. Το μεγαλύτερο είναι το Κεντρικό Γήπεδο, χωρητικότητας 8.600 θεατών. Άλλα δύο μικρότερα, 4.300 θεατών για τους ημιτελικούς και τα υπόλοιπα 13 γήπεδα, 200 θεατών το καθένα. Το Κέντρο Αντισφαίρισης ολοκληρώθηκε το Φεβρουάριο του 2004 και άνοιξε επίσημα στις 2 Αυγούστου.
Η επιφάνεια των γηπέδων (courts) είναι η DecoTurf. Η ίδια χρησιμοποιείται και στα γήπεδα του Αμερικανικού Όπεν (US Open), τουρνουά του Γκραν Σλαμ στη Νέα Υόρκη.
Μαρτίν Αλφόνσος δε Λεόν

Βιογραφία

Ήταν νόθος γιος του Αλφόνσου Θ΄ του Λεόν και της ερωμένης αυτού Τερέζας Γκιλ, κόρης του Γκιλ Βάσκες δε Σοβερόσα από την Πορτογαλία.
Ο Μαρτίν-Αλφόνσος είχε αδελφές τις Σάντσα, Μαρία και Ουράκα. Μαζί με τη σύζυγό του Μαρία αναφέρονται στο καταστατικό ίδρυσης (cartulary) της μονής του Αγ. Πνεύματος στη Σαλαμάνκα, που ίδρυσαν το 1268 με την υποστήριξη του Πάιο Πέρες Κορέια μεγάλου μαγίστρου του Τάγματος του Αγ. Ιακώβου. Ήταν από τις λίγες μονές του Τάγματος αποκλειστικά για γυναίκες. Έκαναν πολλές δωρεές, όπως κτήματα στη Γαλικία, τη Λεόν και την Πορτογαλία και ζήτησαν να ταφούν στη μονή.
Το 1272 απεβίωσε σε ηλικία 52 ετών.

Οικογένεια

Νυμφεύτηκε τη Μαρία Μένδες, κόρη του Μεμ (Μενένδο) Γκονσάλβες δε Σόζα.
Περιφερειακές οδοί της Ελλάδας

Στην Ελλάδα αρκετές πόλεις έχουν αποκτήσει τουλάχιστον μία περιφερειακή οδό. Κάποιες πόλεις διαθέτουν πάνω από μία περιφερειακή οδό, ενώ σε άλλες πόλεις κατασκευάζονται τώρα περιφερειακές οδοί.
Μαρία Ελισάβετ της Γαλλίας

Ζωή

Γεννημένη στο παλάτι του Λούβρου, αγαπήθηκε από τους γονείς της, παρά την αναπόφευκτη απογοήτευσή τους που δεν ήταν ο αρσενικός κληρονόμος που ήλπιζαν. Βαφτίστηκε σχεδόν τέσσερις μήνες αργότερα, στις 2 Φεβρουαρίου 1573 στο Saint-Germain l'Auxerrois. Παρά τη θρησκευτική και πολιτική διαμάχη που προήλθε από τη Σφαγή της Ημέρας του Αγίου Βαρθολομαίου (η οποία είχε συμβεί μόλις δύο μήνες πριν από τη γέννησή της), μια από τις νονές της ήταν η Προτεστάντισσα βασίλισσα Ελισάβετ Α΄ της Αγγλίας που έστειλε τον Γουλιέλμο, 3ο κόμη του Worcester ως αντιπρόσωπό της στην τελετή. Νονά της ήταν και η γιαγιά της, Μαρία, και νονός της ήταν ο Εμμανουήλ Φιλιβέρτος της Σαβοΐας.
Όταν η Μαρία Ελισάβετ ήταν ηλικίας μικρότερης των δύο ετών ο πατέρας της, ο βασιλιάς Κάρολος Θ΄, πέθανε και ο θείος της έγινε ο Ερρίκος Γ΄ της Γαλλίας. Ενάμισι αργότερα, η μητέρα της επέστρεψε στη Βιέννη, ενώ η Μαρία Ελισάβετ, ως πριγκίπισσα της Γαλλίας, παρέμεινε πίσω. Αποχαιρετίστηκαν στο Château d'Amboise στις 28 Αυγούστου 1575, και δεν θα έβλεπαν η μια την άλλη ποτέ ξανά.
Ο Pierre de Bourdeille, (του οποίου η θεία, η κυρία Crissé, ήταν γκουβερνάντα της Μαρίας Ελισάβετ) περιγράφει την πριγκίπισσα στα γραπτά του. Αναφέρει ότι ήταν όμορφη, αλλά και ασυνήθιστα έξυπνη και πρόθυμη να μάθει, κάποτε φερόταν περισσότερο σαν ενήλικας παρά σαν παιδί. Μνημόνευσε τα ονόματα των προγόνων της, τόσο των Βαλουά όσο και των Αψβούργων, και θα έλεγε με υπερηφάνεια ότι άνηκε σε αυτά τα μεγάλα βασιλικά σπίτια. Δυναστικά, η Μαρία Ελισάβετ ήταν σημαντική επειδή ήταν το μόνο εγγόνι του Ερρίκου Β΄ και της Αικατερίνης των Μεδίκων που άνηκε στον Οίκο των Βαλουά, παρά το γεγονός ότι είχαν τέσσερις γιους που έφτασαν στην ενηλικίωση. Αν η Μαρία Ελισάβετ ήταν άνδρας, θα ήταν κληρονόμος στο θρόνο της Γαλλίας και αν είχε ζήσει αρκετά καιρό, θα μπορούσε να συνέχισε τον Οίκο των Βαλουά και να εμποδίσει κάποιους από τους επόμενους πολέμους πάνω στη διαδοχή και τη θρησκεία. Ακόμη και ως γυναίκα (δηλαδή, απαγορευόταν από τον Σαλικό νόμο να κυβερνήσει μια γυναίκα από μόνη της), ως εκπρόσωπος του Οίκου των Βαλουά και ως μέλος του Οίκου των Αψβούργων, ίσως έπαιζε ρόλο στην ανακούφιση της διαδοχής κρίση μέσω του γάμου της, ίσως ακόμη και να γινόταν βασιλική σύζυγος της Γαλλίας. Έτσι, ο πρόωρος θάνατός της ήταν μια έμμεση αιτία τουλάχιστον ενός μέρους της διαμάχης που ακολούθησε.
Η Μαρία Ελισάβετ κατοικούσε αρχικά στην Amboise και στο Μπλουά, αλλά αργότερα μετακόμισε στο Παρίσι. Πέθανε στις 2 Απριλίου 1578 στο Hôtel d'Anjou, προφανώς από ασθενική υγεία, ηλικίας μόλις πεντέμισι ετών. Θρηνήθηκε βαθιά από το βασίλειο, παρά την νεότητά της, για την καλοσύνη, τη χάρη και την απαλότητά της. Οκτώ ημέρες αργότερα, στις 10 Απριλίου, θάφτηκε σε έναν θόλο στη Βασιλική του Αγίου Ντενίς, δίπλα στον πατέρα της.
Στις 17 Οκτωβρίου του 1793, ο τάφος της βεβηλώθηκε από τους επαναστάτες και τα κατάλοιπα της ρίχτηκαν σε έναν κοινό τάφο. Το 1817 ξαναθάφτηκε στο οστεοφυλάκιο της Βασιλικής.
Μάγιερλινγκ

Το περιστατικό Μάγυερλινγκ

Το 1886, ο πρίγκιπας Ροδόλφος της Αυστρίας, μοναχογιός του αυτοκράτορα Φραγκίσκου Ιωσήφ της Αυστρίας και της αυτοκράτειρας Ελισάβετ, και διάδοχος του Αυστρο-Ουγγρικού στέμματος, απέκτησε την έπαυλη και την μετέτρεψε σε κυνηγετικό περίπτερο. Ήταν σε αυτό το κτίριο όπου στις 30 Ιανουαρίου 1889, βρέθηκε νεκρός, με την ερωμένη του Βαρόνη Μαρία Βετσέρα, προφανώς ως αποτέλεσμα αυτοκτονίας.
Είναι άγνωστο τι ακριβώς συνέβη, αλλά στις 31 Ιουλίου 2015, η Αυστριακή Εθνική Βιβλιοθήκη εξέδωσε αντίγραφα αποχαιρετιστηρίων επιστολών της Βετσέρα προς τη μητέρα της και άλλα μέλη της οικογένειάς της. Τα γράμματα- γραμμένα στο Μάγυερλινγκ λίγο πριν το θάνατό τους— δηλώνουν σαφώς και κατηγορηματικά ότι η Βετσέρα ετοιμαζόταν να αυτοκτονήσει μαζί με τον Ροδόλφο, από "αγάπη".
Μετά το θάνατο του Ροδόλφου και της Βετσέρα, ο αυτοκράτορας Φραγκίσκος Ιωσήφ, ο οποίος ήθελε να ιδρύσει μια νέα εκκλησία, μετέτρεψε το κτίριο σε μοναστήρι στο οποίο εγκαταστάθηκαν μοναχές του Τάγματος των Ανυποδήτων Καρμελιτών. Οι επισκέπτες μπορούν να δουν το άγαλμα της Παναγίας στον γυναικωνίτη της εκκλησίας. Έχει το πρόσωπο της αυτοκράτειρας Ελισάβετ και ένα στιλέτο στην Άμωμη Καρδιά. Η θέση του κυρίου σταυρού στο παρεκκλήσι υποτίθεται ότι βρίσκεται στο σημείο όπου βρισκόταν το κρεβάτι του Ροδόλφου και της Βετσέρα.
Σήμερα, το κτίριο είναι  μουσείο και τουριστικό αξιοθέατο. Οι μοναχές λένε ακόμη προσευχές για την ανάπαυση της ψυχής του Πρίγκιπα Ροδόλφου.
Όγκαστ Έιμς

Παιδικά Χρόνια

Η Όγκαστ Έιμς, γεννήθηκε στις 23 Αυγούστου 1994 ως Μερσέντες Γκραπόφσκι, στο Antigonish της Νέας Σκωτίας του Καναδά αλλά μεγάλωσε στο Κολοράντο των Η.Π.Α. και ήταν Πολωνικής, Αφρικανικής και Αμερικανικής καταγωγής. Η Όγκαστ, στην παιδική της ηλικία είχε δεχτεί σεξουαλική παρενόχληση από τον παππού της, αλλά ο πατέρας της αρνήθηκε να την πιστέψει και γι'αυτό σε ηλικία δώδεκα ετών, την έδιωξε από το σπίτι και την έστειλε να ζήσει σε ομαδική εστία. Αυτό είχε ως αποτέλεσμα, να  εργαστεί ως νταντά και ως προπονήτρια αλόγων, από μικρή ηλικία.

Καριέρα

Η καριέρα της στη βιομηχανία του πορνό, ξεκίνησε τον Νοέμβριο του 2013. Εμφανίστηκε σε περισσότερες από 270 ταινίες κατά τη διάρκεια της καριέρας της, συμμετέχοντας σε ταινίες γνωστών εταιριών, όπως Blacked, Brazzers , Dark X, Elegant Angel, Evil Angel, Lethal Hardcore, Jules Jordan Video, Tushy και Video Sweetheart. Το 2016, η Όγκαστ Έιμς εμφανίστηκε ως Audrey στην ταινία Model for Murder: The Killer Centrefold. Κατά την διάρκεια της καριέρας της ήταν υποψήφια για τέσσερα βραβεία των AVN Awards, με τις τρεις υποψηφιότητες ως καλύτερη γυναικεία ερμηνεία της χρονιάς.

Προσωπική ζωή

Η Όγκαστ Έιμς ήταν παντρεμένη με τον παραγωγό ταινιών πορνό και σκηνοθέτη της Evil Angel, Kevin Moore. Λίγες εβδομάδες πριν από το θάνατό της, η Όγκαστ είχε δηλώσει ότι έπασχε από διπολική κατάθλιψη και διαταραχή πολλαπλής προσωπικότητας, λόγω ψυχολογικών τραυμάτων από τα παιδικά της χρόνια. Σε μία  συνέντευξή της είχε δηλώσει : "Κάποιες μέρες αισθάνομαι τόσο όμορφα γενικά και αν όμως δεν ασχοληθώ με κάτι για να ξεχνιέμαι, θα μου έρθουν στο μυαλό όλες αυτές οι φοβερές αναδρομές της παιδικής μου ηλικίας, με αποτέλεσμα να γίνομαι τόσο καταθλιπτική, ώστε να ακυρώνω μέχρι και τις σκηνές μου και να κάθομαι στο κρεβάτι μου". Στις 3 Δεκεμβρίου 2017, δύο μέρες πριν από το θάνατό της, η Όγκαστ έλαβε αρνητικά σχόλια στο προσωπικό της λογαριασμό στο Twitter για ένα μήνυμά της, όπου έγραφε: "Όποια κοπέλα με αντικαταστήσει στο αυριανό γύρισμα, να ξέρει πως θα είναι μαζί με έναν άνδρα, ο οποίος έχει γυρίσει γκέι πορνό. Απλά να το ξέρει. Οι ατζέντηδες νοιάζονται καθόλου για τους ανθρώπους που εκπροσωπούν;" . Η ανάρτησή της αυτή προκάλεσε μεγάλες αντιδράσεις, με πολλούς να σπεύδουν να την καταγγείλουν ως «ομοφοβική». Αλλά η Όγκαστ - η οποία ήταν και η ίδια αμφιφυλόφιλος - ξεκαθαρίζοντας τη θέση της, πάλι μέσα από το Twitter, έγραψε: "Δεν είμαι ομοφοβική. Τα περισσότερα κορίτσια δεν κάνουμε γυρίσματα με άντρες που έχουν γυρίσει γκέι πορνό για λόγους ασφαλείας. Δεν βάζω σε κίνδυνο το σώμα μου. Δεν ξέρω τι κάνουν στην προσωπική τους ζωή".

Θάνατος

Στις 5 Δεκεμβρίου 2017, η Όγκαστ Έιμς βρέθηκε νεκρή στο υπνοδωμάτιο του σπιτιού της στο Camarillo της Καλιφόρνιας, σε ηλικία 23 ετών. Ο θάνατός της προκλήθηκε από κρέμασμα σύμφωνα με τις έρευνες του ιατρικού εξεταστή, πρόκειται για αυτοκτονία. Εκτός από τους ισχυρισμούς ότι ο ηλεκτρονικός αποκλεισμός προκάλεσε το θάνατό της, οι στενοί της φίλοι μίλησαν και για κατάθλιψη από όπου έπασχε η Όγκαστ Έιμς και υποστηρίζουν ότι συνέβαλε στην αυτοκτονία της.